Per Clausen (EL), 2008-12-11:
Jeg synes, det er en meget spændende debat, der er i dag.
Ganske vist handler den primært om de praktisk-musiske fag, men jeg vil ikke undlade at sige, at efter min opfattelse handler den her debat også mere grundlæggende om, hvilken folkeskole vi ønsker i fremtiden.
Og derfor er jeg selvfølgelig meget glad for, at oppositionspartierne nu er blevet enige om en indgang til den diskussion, som ikke i udgangspunktet fokuserer på PISA-undersøgelser, kontrolforanstaltninger og test.
Om det så er udtryk for, at Socialdemokraterne for alvor bevæger sig på uddannelsesområdet, eller det bare er udtryk for, at man har fundet en anden vinkel og prøver på at kombinere det, skal jeg ikke kunne sige, men jeg synes i hvert fald, at det her udgangspunkt for debatten er et godt og meget bedre udgangspunkt end det, vi har haft indtil nu.
Så har der så været lidt diskussion om det der med det praktisk-musiske og forholdet til fagligheden i de boglige fag.
Der vil jeg bare sige, at når man diskuterer kvaliteten og fagligheden i de boglige fag, så synes jeg, man skal passe meget på med, hvilke eksempler man bruger.
Nu gik det op for mig, at den sidste undersøgelse jo ikke er en PISA-undersøgelse, men en seriøs undersøgelse, som siger noget om, hvad eleverne kan i naturfag og matematik.
Jeg er bare nødt til at sige, at hvis man vil bruge den udvikling, der har været fra 1995 til 2007, som et eksempel på, at man i 1990'erne førte en fuldstændig uansvarlig uddannelsespolitik, hvorimod man førte en meget klog uddannelsespolitik i 1980'erne og i dette årtusind, så er man på meget, meget løs grund, og helt almindelige studier i statistiske metoder og den slags kunne nok være hensigtsmæssige.
Men det, som jeg synes er afgørende her, er også den indgangsvinkel, vi fra oppositionens side har i forhold til de praktisk-musiske fag, for her er udgangspunktet, at det handler om at styrke børn og unges kreative og skabende kompetencer for at styrke elevernes alsidige, personlige udvikling og understøtte, at Danmark kan være et kreativt og innovativt land.
Og i det ligger der jo også den grundopfattelse, at det at fokusere på det kreative og de praktisk-musiske fag har en rolle at spille i forhold til også at sikre indlæringen i de såkaldte boglige fag.
Og den opfattelse står jo, hvad enten man kan lide det eller ej, i modsætning til den indskrænkning af de praktiske og kreative fag, som der ligger fra Dansk Folkeparti, Venstre og Det Konservative Folkeparti, for her kan fagene jo - ud over at give eleverne nogle væsentlige færdigheder; de kan blive gode til at synge og den slags - bidrage til elevernes almindelige dannelse, og så er det vigtigt, at man styrker elevernes fortrolighed med den danske sangskat.
Jeg synes måske, det er en noget begrænset tilgang til diskussionen om de praktisk-musiske fags rolle i folkeskolen og en noget begrænset tilgang til spørgsmålet om kreativitet, og hvordan kreativitet kan medvirke til at øge kvalifikationerne på alle områder.
Jeg er da overbevist om, at det er rigtigt, at fælles morgensang, indlæring af salmevers osv. osv., har bidraget til at skabe en dannelse hos mig, som hr. Martin Henriksen måske kunne have haft gavn af også at opleve.
Men sådan er det jo desværre ikke.
Jeg ved ikke, om hr. Martin Henriksen ønsker, at hans børn skal udvikles til at blive ligesom mig - for det bliver konsekvensen, kan jeg bare sige i al stilfærdighed.
Pointen i det her er jo bare, at den her debat afslører en grundlæggende forskel i skolesyn og menneskesyn mellem oppositionspartierne, regeringspartierne og Dansk Folkeparti, og det kan godt være, at det bliver tydeligere i forslaget til vedtagelse, fordi hr. Martin Henriksen har fået god mulighed for at påvirke udformningen af forslaget, men det ændrer i hvert fald ingenting ved, at det gode ved debatten i dag er, at det nu også vil kunne stå klart i en kommende valgkamp og i en kommende diskussion om, hvilken regering vi skal have i det her land, at det også på det her område vil være en fordel at få en socialdemokratisk regeringsleder.
Det kunne vi måske somme tider have været i tvivl om, det er vi ikke mere.